கோவை அவிநாசி சாலையில் உள்ள மருத்துவக் கல்லூரி அருகே எம்.ஜி.ஆர் நூற்றாண்டு விழாவுக்காக சாலையை மறித்து விமான நிலையம் முதல் வ.உ.சி பூங்கா மைதானம் வரை 9 கி.மீ தொலைவுக்கு அலங்கார வளைவு அமைக்கும் பணிகள் நேற்று மாலை நடைபெற்றன. இதனால் அவிநாசி சாலையில் மாலையில் சாலைப் போக்குவரத்து நெரிசல் ஏற்பட்டு மக்கள் மிகுந்த அவதிக்கு உள்ளாகினர். ஆனால், போக்குவரத்து நெரிசலைப் பொறுப்படுத்தாது தொடர்ந்து பணிகள் நடைபெற்றன. இந்நிலையில் நேற்று இரவு அலங்கார வளைவுகளுக்காகக் கட்டிய மூங்கில் கம்புகள் வெளியே நீட்டியபடி இருந்துள்ளது. இதனால், அவ்வழியே சென்ற ரங்கசாமி கவுண்டன் புதூர் பகுதியைச் சேர்ந்த இளைஞர் ரகு என்பவர் அந்தக் கம்புகளில் மோதி விழுந்து மரணமடைந்தார்.